text: প্রকাশিত: ১২:০৪ পিএম, ২৬ জানুয়ারি ২০২০
  আইন বিভাগে শিক্ষার্থী ভর্তির ক্ষেত্রে বিশ্ববিদ্যালয় মঞ্জুরি কমিশনের নির্দেশনা না মানায় তিনটি বিশ্ববিদ্যালয়কে পৃথকভাবে ১০ লাখ টাকা করে জরিমানা করেছেন সুপ্রিম কোর্টের আপিল বিভাগ। ফলে, ইস্টার্ন, সাউথ ইস্ট ও ইসলামী বিশ্ববিদ্যালয়ের কোটার অতিরিক্ত ভর্তি করা শিক্ষার্থীরা আইনজীবী সনদ গ্রহণের পরীক্ষায় অংশগ্রহণের সুযোগ পাবেন।
  তবে এজন্য তাদের পৃথক পৃথকভাবে ১০ লাখ টাকা করে জরিমানা দিতে হবে। বারডেম, কিডনি হাসপাতাল ও লিভার ফাউন্ডেশনে এ টাকা জমা দিতে হবে।
  তিন বিশ্ববিদ্যালয়ের কর্তৃপক্ষ আদালতে হাজির হয়ে ক্ষমা প্রার্থনা করে জরিমানা দেয়ার প্রতিশ্রুতির পর রিভিউ আবেদনের নিষ্পত্তি করে রোববার (২৬ জানুয়ারি) সকালে প্রধান বিচারপতি সৈয়দ মাহমুদ হোসেনের নেতৃত্বে আপিল বিভাগের ছয় সদস্যের বিচারপতির বেঞ্চ এই আদেশ দেন। আদালতে আজ বার কাউন্সিলের পক্ষে শুনানি করেন আইনজীবী এ ওয়াই মসিউজ্জামান। অন্যদিকে বিশ্ববিদ্যালয় কর্তৃপক্ষের পক্ষে শুনানি করেন অ্যাডভোকেট এ এম আমিন উদ্দিন। রাষ্ট্রপক্ষে ছিলেন অতিরিক্ত অ্যাটর্নি জেনারেল মুরাদ রেজা।
  আদালত এ সময় বলেন, বারডেম, কিডনি হাসপাতাল ও লিভার ফাউন্ডেশনে টাকা পরিশোধ করার পরে সেই রিসিট আপিল বিভাগে দেখাতে হবে। তখনই আদালত বার কাউন্সিলের পরীক্ষায় অতিরিক্ত শিক্ষার্থীদের রেজিস্ট্রেশন করার অনুমতি দেবেন। তবে, এই টাকা কোনোভাবে শিক্ষার্থীদের থেকে আদায় করা যাবে না। যদি আদায় করা হয়, তাহলে বিশ্ববিদ্যালয়গুলোর কর্তৃপক্ষের বিরুদ্ধে আদালত অবমাননার মামলা হবে।
  ২০১৪ সালের ২৩ এপ্রিল ইউজিসির জারি করা এক নির্দেশনায় বলা হয়, কোনো বেসরকারি বিশ্ববিদ্যালয় আইন বিভাগে প্রতি সেমিস্টারে ৫০ জনের বেশি শিক্ষার্খী ভর্তি করতে পারবে না। সে বিষয়টি জানিয়ে ২০১৯ সালের ১ অক্টোবর বার কাউন্সিল এক নোটিস দেয়, কোনো বেসরকারি বিশ্বাবদ্যালয় প্রতি সেমিস্টারে ৫০ জনের বেশি শিক্ষার্খী ভর্তি করলে বার কাউন্সিলে রেজিস্ট্রেশন করতে দেয়া হবে না।
  এরপর ১১টি বিশ্ববিদ্যালয়ের দুই হাজার শিক্ষার্থী বিভিন্ন সময়ে বার কাউন্সিলের সিদ্ধান্ত চ্যালেঞ্জ করে রিট আবেদন করেন। সেসব আবেদনে হাই কোর্টে বিভিন্ন সময়ে রুল জারি করে এবং তাদের পরীক্ষা দেওয়ার অনুমতি দেয়। এর মধ্যে ইস্টার্ন ইউনিভার্সিটি, ইসলামীয়া ইউনিভার্সিটি ও সাউথ-ইস্ট ইউনিভার্সিটির তিনটি ঘটনায় হাই কোর্টের আদেশের বিরুদ্ধে লিভ টু আপিল করে বার কাউন্সিল।
  ২০১৯ সালের ২৭ অক্টোবর আপিল বিভাগ লিভ টু আপিল খারিজ করে দেন। এরপর বার কাউন্সিল ওই আদেশ পুনর্বিবেচনার (রিভিউ) আবেদন করে, যার নিষ্পত্তি করে সুপ্রিম কোর্টের আপিল বিভাগ আজ রোববার তিন বিশ্ববিদ্যালয়কে জরিমানা করার নির্দেশ দিল। আদেশের পর অতিরিক্ত অ্যাটর্নি জেনারেল মুরাদ রেজা সাংবাদিকদের বলেন, শিক্ষার্থীদের ভবিষ্যতের কথা চিন্তা করে আপিল বিভাগে এই আদেশ দিয়েছেন।
  তিনি জানান, সর্বোচ্চ আদালত বলেছে, ইস্টার্ন ইউনিভার্সিটি ও বাংলাদেশ ইসলামীয়া ইউনিভার্সিটিকে জরিমানা বাবদ ১০ লাখ টাকা করে বারডেম হাসপাতালের লিভার ট্রান্সপ্ল্যান্ট ইউনিটে জমা দিতে হবে। আর সাউথ-ইস্ট ইউনিভার্সিটিকে একই পরিমাণ অর্থ জমা দিতে হবে কিডনি ফাউন্ডেশনে। সেই টাকা জমা দেয়ার রশিদ বাংলাদেশ বার কাউন্সিলে দিলে তারপর ওই তিন বিশ্ববিদ্যালয়ের আইন বিভাগের শিক্ষার্থীদের রেজিস্ট্রেশন কার্ড দেয়া এবং ফরম পূরণের অনুমতি দিতে নির্দেশ দিয়েছেন আদালত।